Kim Behnke (UP), 2001-05-23:
Jeg har med interesse set det ændringsforslag, der er stillet af Venstre og Det Konservative Folkeparti, men jeg synes, det er for tyndt.
At regeringen forestiller sig, at dette lovforslag kan træde i kraft med virkning fra den 1. juli i år, er jo komplet og aldeles uladsiggørligt, og Venstres og De Konservatives ønske om, at det først skal træde i kraft den 1. januar 2002, er også uladsiggørligt. Lad os forestille os det arbejde, der nu skal i gang ude i kommunerne for at etablere kommunale modtagecentre.
Der er tusindvis af tons materialer, skilte, der er blevet pillet ned, askebægre, tændstikæsker, kuglepenne og lightere, som nu bliver betragtet som noget landsskadeligt, der ikke må forefindes på hverken værtshuse eller andre offentlige steder.
Der skal etableres nogle modtagecentre til modtagelsen af alt dette, og der skal uddannes et særligt personale, som kan modtage disse meget, meget farlige ting og få dem deponeret på betryggende vis.
Jeg vil gætte på, at man fra Atomenergikommissionen i Sverige kan få vejledning i, hvordan man deponerer tingene korrekt, så der ikke er nogen, der får fingre i dem igen, men det kan man ikke nå inden den 1. juli, og man kan heller ikke nå det inden den 1. januar.
Men når nu loven er trådt i kraft, kan vi forestille os, at Brian har været på værtshus, og han er blevet smidt ud hen
på morgenstunden, fordi de ikke gider have ham siddende længere
Derefter tager han telefonen og ringer til den første, den bedste politistation og siger: Jeg vil lige gøre jer opmærksom på, at nede på værtshuset »Den Blinde Ugle« står der et askebæger, som der står Cecil på.
Politiet har så efter loven pligt til at rykke ud til værtshuset »Den Blinde Ugle« og lede efter det askebæger, der står Cecil på.
Der har været indbrud, udstyr for 70.000 kr. er blevet stjålet, men politimesteren må desværre sige, at det har han ikke ressourcer til, for alle hans folk render rundt nede på værtshuset »Den Blinde Ugle« og leder efter et askebæger, der står Cecil på.
Det bliver politiet nødt til at gøre noget ved, for det er ifølge dansk lov forbudt at have den slags ting stående, så det går selvfølgelig ikke.
Jeg har i dag en skjorte på, hvor der står Marlboro, og den må jeg gerne have på fremover.
Men der findes et tysk cigaretmærke, der hedder Kim, og når dette lovforslag bliver vedtaget, vil det være forbudt for mig at bære en skjorte, hvor der står Kim.
Jeg må gerne gå med en skjorte, hvor der står Marlboro, eller have et par støvler på, hvor der står Camel, men navnet på de andre mærker, som tilfældigvis ikke har markedsført tøj og andre ting, inden lovforslaget bliver vedtaget, må man altså ikke bære fremover.
Nede i legetøjsforretningerne får de også problemer.
BR-Legetøj skal rydde hylderne, for her står der små matchbox-biler og Formel 1-biler med klistermærker for de tobaksfirmaer, som normalt sponsorerer Formel 1-løb osv.
Politiet må også ind og rydde hylderne i BR-Legetøj, for det går virkelig ikke.
Det bliver forbudt ifølge dette lovforslag, hvis det bliver vedtaget.
: Det her går simpelt hen ikke!
Jeg håber, ministeren har en forklaring på, hvor disse tusinder af tons ulovligt materiale skal deponeres, hvilket personale der skal tage imod dem, og hvilke forholdsregler befolkningen i øvrigt skal tage, når den skal fjerne alle disse, forstår jeg, meget, meget farlige og landsskadelige ting, der står rundtomkring på skriveborde, i skuffer og på lofter.
Der må være en handlingsplan for, hvordan man ønsker at løse det problem, og jeg glæder mig til at høre ministerens forklaring på, hvordan det skal kunne nås inden den 1. juli.